
Egy új gravimetriai alappont állandósítása és bemérése az alaphálózatba

A Föld nehézségi erőterére vonatkozó mérésekkel a gravimetria tudományterülete foglalkozik. A gravimetriai mérések lehetnek abszolút és relatív értelműek. Ez utóbbi esetben a mérést ismert pontra méréssel lehet abszolút értelemben megadni. Relatív mérésekhez feldolgozhatóságához tehát szükség van a közelben ismert pontokra, melyek országos rendszerben alaphálózatot alkotnak. Tekintettel, hogy Magyarország csak relatív graviméterekkel rendelkezik, hazánkban a gravimetriai alaphálózat karbantartása és fejlesztése alapvető fontosságú geodéziai feladat.
A TDK dolgozat keretében egy új gravimetriai alappontot létesítettem, amelynek valamennyi munkafázisában kutató- és hallgató kollégák segítségével részt vettem, a kiépítésétől a pont beszintezésén át a gravimetriai bemérésig. Az újonnan létesített gravimetriai pont helyének kiválasztása során túl a gravimetriai szempontokon oktatási célokat is figyelembe vettem, így az NyME GEO területén, hallgatók számára látogatható helyre telepítettem. A szintezést a 0,5 cm-es pontossági igénynek megfelelően megoldottam. A pont gravimetriai bemérése során pár µGal pontosságot sikerült elérnünk, ezzel a gravimetriai alaphálózat számára egy új, relatív mérésekhez használható pontot sikerült létesítenem.
A feladat megoldásához köszönettel tartozom az MFGI (korábban ELGI) munkatársainak, akik a szakmai ismeretek mellett a műszereket is rendelkezésemre bocsátották, valamint a gravimetriai bemérésben is részt vettek. Köszönet illeti továbbá a Mikoviny Sámuel Szakkollégiumot. A Szakkollégium a pont megrendelője volt, és ennek megfelelően a kiépítésének a költségeit is állta. Végezetül köszönettel tartozom két hallgató társamnak, Végh Istvánnak és Kurucsai Zoltánnak, akik kétszer is (pont helyének kiásása, a kész pont beszintezése) a segítségemre voltak.



